Am nächschte tag hei mer üs dr Uluru  pär velo aagluegt. Für das hei mer scho am haubi füfi müesse ufschtoh, was üs würklech nid liecht isch gfaue. Aber mir heis grad gschafft, bis zum sunneufgang die knapp 30km zwüsche üsem zäut und em Uluru hinger üs z bringe. Mir hei dr hoger pär velo wöue umrunde (das sy öppe 10km), aber es isch zersch mau angers cho. Am Aldi sy wächsler isch usem gwind usgrisse u i de schpeiche glandet. Pär outoschtopp isch är (auso dr Aldi) zum zäut zrügg, nachdäm mer ds monumäntale gschtei zäme chli hei aagluegt. Es  herrscht übrigens e kontroverse, ob d Yolngu aus bsitzer vom Uluru (si hei ne dr regierig "vermietet") ds beschtige verbiete, oder ob si s eifach nid so gärn heige, wüu si sech für aufäuigi zwüschefäu mit tote oder verletzte verantwortlech füehle. Mir hei beschlosse, üsi füess nid ufe monolith z setze, obwou üs das würklech hönne schwär isch gfaue - d ussicht vo dört obe söu sehr schön sy. Me cha Kata Tjuta uf dr einte und dr Mount Conner uf dr angere syte gseh, die drü erhebige schtöh ziemli gnau ire linie.  Nachdäm sech dr Aldi het verabschidet gha, hani dr Uluru zersch mau pär velo u när no z fuess ufem wanderwäg umrundet. Viu schteue sy sogenannti sacred sites, heiligi schtättene, wo nume gweihti Koori-männer oder -froue dörffe beträte. Ds föttele vo söttigne schteue isch verbote. Schad, wüu hüüffig sy grad das die schönschte eggene gsy. Us dr nöchi wird klar, dass dr Ayers Rock viu meh het z biete u viu abwächsligsriicher isch, aus uf de berüehmte sunneungergangsfottine. Es git wie bi Kata Tjuta schteuene, wo  sech d pflanze ihre wohnruum hei eroberet. Dr feuse isch lang nid so homogen, wie me das würd erwarte, sondern mit löcher, schpäut u angerne forme sehr abwächsligsriich. Bim umelouffe wär i übrigens fasch ufene schlange tschaupet, hie dr bewiis. Woni bim zäut bi aacho, het dr Aldi sy wächsler behäufsmässig gflickt gha, aber es isch klar gsy, dass das nid d lösig het chönne sy. I ha no mi sänf derzue gä, aber ou so isch es nötig gsy, dass mer am fougende tag das teili ire outowärchschtatt im ächte, "unsubere" u sympathische teil vo Yulara e chli definitiver hei lo repariere. Dr mech het ke dräibank zur verfüegig gha u so het er mit sagi, syteschnider und improvisazion en outhäntischi busch-reparatur düregfüehrt. Schliesslech het dr Aldi zwar dr chlynscht u dr gröscht chranz vor cassette nid chönne bruche, aber ds velo isch wider gfahre u mir hei chönne ufbräche.